text: Plenté de gent là demorerent; 
   Et moult grant plenté s'en alerent. 
   Or vous dirai qui demora 
   Là endroit, et qui s'en ala. 
   Meniadus et rois Carmans, 
   Melocandis et Baldigans 
   Remesent, et Galdas des Mons. 
   Moult avoit priié et semons 
   Galdas de ceaus qui là estoient 
   Que il à la venue soient 
   De sa fenme, quant l'enmenroit; 
   Car grant feste à tenir baoit 
   En son pays, à sa venue. 
   Cele chose fu bien seüe. 
  